Helge Bo Jensen (EL), 2000-11-23:
Jeg synes nu, jeg hørte hr. Henrik Svane sige, både at han ikke går ind for det her klageorgan, og at han heller ikke er imod, men lad det nu ligge. Vi synes i Enhedslisten, at der er en række vigtige forudsætninger for den integration, som det lyder, som om de fleste af os støtter fuldt og helt: Først og fremmest går man ind for integration, men man har ikke den forestilling, at alle indbyggere i det her land så hurtigt som muligt skal blive sådan gennemsnitlige frikadelledanskere og tilpasse sig fuldstændigt uden hensyntagen til deres oprindelige kultur, vaner og værdier. Man kan sige, at man ikke går ind for assimilation som strategi.
Det betyder jo, at integrationen skal baseres på gensidighed, på accept af, at der er forskellige kulturer.
Der vil naturligvis i samfundet foregå en løbende kamp på holdninger og værdier, og der vil vi slås for vores.
Jeg lagde mærke til, at Venstres ordfører lagde vægt på at snakke om de fælles værdier.
Jeg er ikke sikker på, at vi har så frygtelig mange fælles værdier med Venstre, men det er en anden diskussion, og vi i Enhedslisten vil arbejde imod og argumentere imod fundamentalistiske holdninger både blandt danskere og blandt indvandrere.
For det andet forudsætter integrationen stop for diskrimination, dels den generelle, at det, også af mange partier her i Folketinget, fremstilles, som om indvandrere som sådan er et stort problem for det danske samfund, dels selvfølgelig også den konkrete, at der diskrimineres på arbejdsmarkedet, på boligmarkedet, ved indgangen til mange diskoteker osv. For det tredje handler integration også om kontakt mellem danskere og indvandrere, og det er nok et af de felter, hvor det står sløjt til.
Det er måske ikke kun et problem for indvandrere.
På en anden led kan man i hvert fald sige, at der er også ganske mange danskere, der har boet her i generationer, hvor det kniber med den mellemmenneskelige kontakt; isolation og ensomhed er også ganske udbredt blandt danskere.
Der er mange danskere, der er meget ringe integreret i vores samfund.
Der er naturligvis også konkrete problemer med integrationen af de etniske minoriteter, men det er jo netop konkrete problemer, som bør behandles som konkrete problemer, og i langt de fleste tilfælde handler det om sociale problemer: problemer med arbejdsløshed, problemer med andre sociale forhold, problemer med nedskæringer på skoler og daginstitutioner, problemer med bestemte boligområder præget af høj arbejdsløshed og krise. Så handler det også om sprogproblemer, og det har jo igen noget at gøre med den manglende menneskelige kontakt, som på grund af arbejdsløsheden ikke sker i et tilstrækkeligt omfang på arbejdsmarkedet.
Ventelister til sprogskoler er et andet konkret problem i den forbindelse.
For at opnå det kræver mange af de ting en konkret handling.
Til sidst: Integrationsrådenes rolle bør reelt styrkes, og der kunne blive en meget bedre basis for det lokale integrationsarbejde, hvis man kiggede en gang ekstra på demokratiske valg til integrationsrådene, på sammensætningen af integrationsrådene, på at indføre høringsret osv. Til allersidst vil jeg sige, at vi naturligvis støtter og stemmer for SF's forslag til vedtagelse.